《挽汪克之给事母程夫人》
宋代·孙应时

黟水衣冠盛，汪程甲一州。
世贤锺上寿，家范袭芳休。
右府尊章重，嫔闺法度修。
苹蘩祗祀事，枌堇媚肴羞。
勤约饶经理，慈祥偏抚柔。
齐眉友琴瑟，断织戒箕裘。
郗桂遇辉赫，潘舆饱宦游。
金章严侍膝，彩服称遨头。
叠嶂双溪晓，千岩万壑秋。
平反间笑语，燕喜溢歌讴。
九秩童颜在，三朝宠渥稠。
一毫宁复憾，五福更谁俦。
鸾影合尘鉴，龙藏乐故丘。
高门馀善庆，衮衮正公侯。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。